
A szentek között élő Pál konstantinápolyi érsek, hitvalló atyánk emléke.
A csütörtök esti alkonyati zsolozsmán
„Uram, tehozzád...” után
4. hang. Minta: Jelül rendelted…
Az isteni ihletésű Pál követője voltál, * akinek a nevét is viselted, * kinek viselkedésével és vallásosságával * lelki bátorságával és veszélyek között tanúsított erőslelkűségével * és igazhitű lángbuzgalmával ékeskedtél, * a hit teljesen boldog élharcosa, *’ és most vele együtt dicsőséget élvezel az égi hajlékokban. (2x)
Az istentelen Áriuszt * és a gonosz Makedonioszt * tanításod erős köteleivel bilincsbe verted, * helyes tanításoddal az igazhitűek sokaságát megerősítetted, * szent titkok boldog főpapja! * Azért a te ragyogó hitvallásodat elfogadta *’ s országa részesévé tett az Emberszerető. (2x)
A pályafutást befejezted, * a hitet megtartottad, * te boldog főpap, * és megkoronázott Krisztus az igazság ragyogó koszorújával * és hitvallásodat fényessé tette, csodálatra méltó! * Égi örökséget nyertél, *’ esedezzél az Üdvözítőhöz a téged magasztalókért!
Teljesen boldog, hitvalló nevet viselő Pál, * légy a téged hevesen magasztalók oltalmazója, * mentsd meg őket minden veszedelemtől, * minden bűntől s a szenvedélyek kelepcéjétől * és zsarnokságától, atyánk, * te legyőzhetetlen vértanú * és kedvesen fogadott főpap, *’ ki szabadon járhatsz közben Krisztus Istenünknél.
Dicsőség… 1. hang
A főpapi ruhát magadra öltötted, * és a veled egynevű Pált buzgón követted, * szentéletű atya! * Az üldözéseket és a veszedelmeket elviselted, * és sok fáradozás közepette Áriusz káromló tanítását legyőzted, * a kezdetnélküli és egylényegű Háromságért szenvedve * az istentelen, a Szentlélek ellen harcoló Makedonioszt is leterítetted, * s az igaz hitet mindenkinek világosan hirdetted, * és az angyalokkal együtt lakozol. * Velük együtt esedezzél most, *’ hogy üdvözüljön a mi lelkünk!
Most és… 
A te Fiad érettünk a szenvedést elviselte, * hogy szenvedésével mindenkit megszabadítson a szenvedéstől, Istenszülő! * Azért esedezzél hozzá mindenkor, * hogy könyörgésedre szabadítson meg engem is *’ minden testi és lelki szenvedélytől! 
Előverses sztihirák
6. hang
A te kereszted, Urunk, * a te népednek élet és oltalom, * és benne remélve * téged, mint megfeszített Istenünket éneklünk: *’ Könyörülj rajtunk!
A te kereszted, Uralkodó, * megnyitá a Paradicsomot az emberi nemnek, * és mi megszabadulván a romlásból, * téged, mint megfeszített Istenünket éneklünk: *’ Könyörülj rajtunk!
A te vértanúid, Uram, * nem tagadtak meg téged, * s nem pártoltak el parancsaidtól. * Az ő közbenjárásukra *’ könyörülj rajtunk!
Dicsőség… 2. hang
Aszketikus gyakorlataid tengerén az önmegtagadás szelével áthajóztál, * a szenvedélyek hullámveréséből megmenekültél, szentéletű, * s mint az istenes Pál, kinek nevét viselted, * üldöztetéseket és veszedelmeket szenvedtél. * Gyötrelmeket szenvedtél a tévtanítók szócsatája miatt. * De Áriusz tanítását legyőzted, * Nesztoriosz eretnekségét elhárítottad, * Krisztus egyháza védelmezőjének bizonyultál. * Esedezzél hozzá, boldog főpap, *’ hogy üdvözüljön a mi lelkünk!
Most és… 2. hang.  Minta: Midőn…
Midőn * az érett gerezdet, ó Tisztaságos, * kit művelés nélkül bensődben hordoztál, * a keresztfán felfüggesztve láttad, ** sírva * felsóhajtottál, így kiáltván: * Gyermekem, ki édességet árasztasz, * Jótevőm, ki kegyelmeddel elveszed a szenvedélyek révületét, * értem, ki a világra szültelek, *’ add mindenkinek nagy irgalmadat!
.Tropár(ok)
3. hang
Az isteni hit megvallásában, * mint a papok között buzgólkodó újabb Pált mutat be az Egyház. * Veled együtt kiált az Úrhoz Ábel és Zakariás igaz vére is. * Szentéletű atyánk, esedezzél Krisztus Istenhez, *’ hogy ajándékozza nekünk a nagy irgalmat!
Dicsőség... most és…
Varázsvesszőként birtokolván Fiad keresztjét, Istenszülő, * általa az ellenséges fondorlatokat elhárítjuk, *’ szünet nélkül Téged magasztalva.
